Luister: Helmut Lotti weer eersdaags in SA te sien | Maroela Media
Helmut Lotti. (Foto: Facebook)
Helmut Lotti, die bekroonde Belgiese tenoor en liedjieskrywer, bekoor al bykans 25 jaar musiekliefhebbers van oor die hele wêreld en sy jongste album, getiteld The Comeback Album, is onlangs in Suid-Afrika uitgereik.
Die album is saam met 'n gelyknamige DVD vrygestel, wat voor 'n gehoor in Hamburg in Duitsland opgeneem is. Die album bevat 18 snitte en hy sing van sy grootste treffers soos "Out of Africa" en "Santa Lucia" en daar is ook 'n paar unieke verwerkings van uiters gewilde liedjies soos "Bridge over Troubled Water", "You'll Never Walk Alone" en "Hallelujah". Hy en die Argentyns-Italiaanse sanger Semino Rossi sing ook 'n duet van die klassieke Meksikaanse lied, "Solamente Una Vez".
Lotti word tydens dié kenmerkende, energieke uitvoering begelei deur die Golden-simfonieorkes, wat beslis nuwe hoogtes bereik met die produksie van 'n verskeidenheid liedjies.
Lotti, wat al meer as 13 miljoen albums verkoop en wêreldwyd goue- en platinumstatusalbums uitgereik het, se treffers is in 13 tale oor 23 albums opgeneem.
"Die tema van die album is meestal geloof, hoop en liefde," vertel Lotti in 'n telefoniese onderhoud met Maroela Media. "Ek het self die repertoire vir die album gekies, want ek wou al die liedjies kies waarvan ek hou as ek voel ek het vertroosting of ondersteuning nodig. Ek het ook 'n hele paar ballades gekies."
Die minnesanger het ook verklap dat hy besoek aflê aan Suid-Afrika op 21 Maart volgende jaar, waar hy saam met 'n filharmoniese orkes by die Sun Arena Times Square in Menlyn in Pretoria sal optree. Lotti is nog altyd 'n groot liefhebber van Suid-Afrika en reis gereeld hierheen.
"Ek sê altyd vir mense: wat so mooi is van Suid-Afrika, is die feit dat daar baie verskillende kulture saam in een land woon. Suid-Afrika het ook wilde diere, pragtige strande en wynroetes. Suid-Afrika het boonop 'n ordentlike infrastruktuur – dit het alles, dis 'n fantastiese land."
Hy is ook lief vir Afrikaans. "Aangesien ek Belgies is en van Ghent afkomstig is, waar die meeste inwoners Vlaams praat, kan ek Afrikaans verstaan as jy dit baie stadig praat," skerts hy.
The Comeback Album en DVD is landwyd beskikbaar by alle groot musiekhandelaars.
Laas toe ek gehoor het, was Lotti in die moeilikheid, omdat hy sekere lande se volkslied opneem en registreer onder sy naam – hy kry dus tantieme elke keer wat daardie land se volkslied speel. Hy het ons volkslied ondermeer onder sy naam geregistreer. Weet Maroela dalk of dit so is?